b'\n_START_ARTICLE_\n\xc5\xa0entjur\n_START_SECTION_\nZnamenitosti\n_START_PARAGRAPH_\nV Zgornjem trgu izstopa \xc5\xbeupnijska cerkev sv. Jurija iz leta 1721. Oltarje je izdelal Ivan \xc5\xa0ubic, kri\xc5\xbeev pot pa je delo slikarja Janeza \xc5\xa0ubica. Arhitekturno sta zanimivi tudi \xc5\xbeupni\xc5\xa1\xc4\x8de ter kaplanija, v bidermajerski hi\xc5\xa1i, ki je bila obnovljena po skicah Jo\xc5\xbeeta Ple\xc4\x8dnika. V njej so se rodili znameniti \xc5\xa1entjurski skladatelji in zdravniki Alojz, Benjamin, Gustav in Josip Ipavec. Danes je v njej urejena stalna razstava o njihovem \xc5\xbeivljenju in delu, nekdanja zdravni\xc5\xa1ka ordinacija je preurejena v poro\xc4\x8dno dvorano, v kleti je vinoteka priznanih vin s \xc5\xa1entjurskega obmo\xc4\x8dja, na vrtu pa je Ple\xc4\x8dnikov vodnjak s kamnito mizo._NEWLINE_Na arheolo\xc5\xa1kem najdi\xc5\xa1\xc4\x8du na bli\xc5\xbenjem hribu z imenom Rifnik, na katerem so na\xc5\xa1li najdbe, ki segajo od pozne kamene dobe do srednjega veka, so rekonstruirali prazgodovinsko hi\xc5\xa1o s predstavitvijo izkopanih ostankov, sanirani so temelji dveh cerkva, starokr\xc5\xa1\xc4\x8danske in arijanske, sedmih hi\xc5\xa1 ter obzidja s stra\xc5\xbearnicami. Del arheolo\xc5\xa1kih najdb  je sedaj razstavljen v Muzeju \xc5\xa0entjur, ki je na Zgornjem Trgu.\n_START_SECTION_\nIme\n_START_PARAGRAPH_\nDo leta 1952 se je naselje imenovalo Sveti Jurij pri Celju. V \xc5\xa0entjur je bilo preimenovano na osnovi "Zakona o imenovanju naselij in ozna\xc4\x8devanju trgov, ulic in zgradb" iz leta 1948. Tako kot preimenovanje mnogih drugih krajev po Sloveniji v povojnem \xc4\x8dasu je bilo tudi preimenovanje Svetega Jurija pri Celju del obse\xc5\xbene kampanje oblasti, da se iz toponimov slovenskih krajev odstranijo vsi religiozni elementi.'